## Servicis Socials convoca el premi literari ‘Relats destinats a persones amb malalties neurodegeneratives’

*** Els guardons estan dotats amb 3.000 euros per al primer premi, 2.000 per al segon i 1.000 euros per al tercer premiat
* L'objectiu és disposar de relats amb una narrativa adulta destinats a la lectura de persones amb malalties neurodegeneratives**

La Vicepresidència Segona i Conselleria de Serveis Socials, Igualtat i Habitatge ha convocat el premi literari ‘Relats destinats a persones amb malalties neurodegeneratives’ per a l’exercici de 2024, segons publica el *Diari Oficial de la Generalitat Valenciana* ([DOGV](https://dogv.gva.es/datos/2024/05/20/pdf/2024_4418.pdf)) en la seua edició d’este dilluns.

L’objectiu d’estos premis és disposar de relats i contes destinats a la lectura de persones amb malalties neurodegeneratives, sempre amb una narrativa adulta i temàtica lliure, i és indispensable que les obres siguen comprensibles i adaptades a les persones afectades, sense infantilitzar ni minvar la capacitat de concentració de les persones.

Tal com publica el DOGV, les persones que vulguen participar en estos premis han de ser persones majors d’edat o disposar d’autorització firmada per la persona que exercisca la tutoria legal.

Les obres han de ser originals i inèdites en tota la seua extensió, podran estar escrites, indistintament, en valencià o en castellà, i han de tindre un contingut mínim de 500 paraules i un màxim de 3.000, i el nombre de personatges que apareguen en el relat no ha de ser superior a cinc.

El termini de presentació dels treballs és d’un mes, des de l’endemà de la publicació de la convocatòria en el DOGV, i es podrà fer tant presencial en les seus de la Conselleria, com telemàticament a través de la seu electrònica de la Generalitat.

**Premis i jurat**

Els guardons preveuen un premi de 3.000 euros per a l’obra que quede en primer lloc, 2.000 euros per al qual quede en segon lloc i 1.000 euros per al tercer. També es podran concedir mencions especials, sense dotació econòmica, si la qualitat de les obres presentades i no premiades ho meresqueren.

El jurat estarà compost per la persona titular de la Direcció General de Dependència i de les Persones Majors, que exercirà la presidència, i quatre vocals amb competències en persones majors. La identitat de les persones que componen el jurat es farà pública a través de la pàgina [web](https://inclusio.gva.es/es/web/mayores/premios) de la Vicepresidència Segona i Conselleria de Serveis Socials, Igualtat i Habitatge.

Respecte a la valoració de les obres presentades, el jurat tindrà en compte la facilitat i fil conductor entre la història i els personatges, la qualitat literària, la coherència narrativa, la defensa de valors no discriminatoris i la ruptura d’estereotips.

Fecha: 20/05/2024